## Pravilnik o objedu

### NN 130/2009 (30.10.2009.), Pravilnik o objedu

MINISTARSTVO OBRANE

3199

Na temelju članka 181. stavka 6. Zakona o službi u Oružanim snagama Republike Hrvatske (»Narodne novine«, broj 33/02, 58/02, 175/03, 136/04, 76/07, 88/09 i 124/09) donosim

PRAVILNIK O OBJEDU

I. OPĆE ODREDBE

Članak 1.

Ovim Pravilnikom uređuje se način organiziranja prehrane u Oružanim snagama Republike Hrvatske (u daljnjem tekstu Oružane snage) te uvjeti i način ostvarivanja prava vojnih osoba, državnih službenika i namještenika na objed.

Članak 2.

Organizirana prehrana u smislu ovoga Pravilnika je sustav prehrambenog zbrinjavanja djelatnih vojnih osoba, državnih službenika i namještenika za vrijeme službe u Oružanim snagama, a koja obuhvaća objed i dodatnu prehranu.

Pod objedom u smislu ovoga Pravilnika podrazumijeva se osnovni dnevni obrok – ručak.

Pod dodatnom prehranom u smislu ovoga Pravilnika podrazumijeva se prehrana ostalim vrstama dnevnih obroka iz sustava redovne prehrane (zajutrak, doručak, večera i dodaci (D) u hrani za pojačanu prehranu: D I., D II., D III., D IV. i D V.).

Pravo na dodatnu prehranu ostvaruju osobe koje rade dulje od redovnog dnevnog radnog vremena, osobe koje imaju obvezu cjelodnevnog boravka u vojnom objektu i druge osobe po propisanim uvjetima.

Dodaci u hrani za pojačanu prehranu predstavljaju normirane dodatke hrane koja se u svrhu pojačanja prehrane koriste u posebnim okolnostima i uvjetima obavljanja službe.

Letački poluobroci LP-I. i LP-II. propisuju se za planiranje i organizaciju prehrane letača tijekom obavljanja letačke službe i uređuju se posebnim aktom.

Prehrana specijalnih i zaštitnih postrojbi u dane izvođenja specifične obuke uređuje se posebnim aktom.

Iznimno, u skladu s posebnim potrebama službe, zajutrak, objed i večera mogu se zamijeniti kompletima zapakirane hrane za zajutrak, objed i večeru u funkciji zamjene za kuhane vojne obroke što se uređuje posebnim aktom.

Ovisno o okolnostima i uvjetima obavljanja službe objed i dodatna prehrana mogu se zamijeniti paketima cjelodnevnih suhih obroka.

Posebnim aktom uredit će se prehrana cjelodnevnim suhim obrocima i drugim vrstama obroka.

Ročnici, kadeti i pričuvnici na službi u Oružanim snagama imaju pravo na besplatnu prehranu.

Organizacija prehrane pripadnika Oružanih snaga u mirovnim operacijama i drugim aktivnostima u inozemstvu uređuje se posebnim aktom.

II. UVJETI I NAČIN OSIGURANJA PREHRANE

Članak 3.

Djelatne vojne osobe, državni službenici i namještenici za vrijeme službe u Oružanim snagama imaju organiziranu prehranu.

Djelatne vojne osobe, državni službenici i namještenici raspoređeni u zapovjedništva i postrojbe Oružanih snaga ostvaruju pravo na besplatan objed.

Tijekom vojnih vježbi djelatne vojne osobe, službenici i namještenici uključeni u te aktivnosti imaju pravo na besplatan objed.

Djelatne vojne osobe, državni službenici i namještenici raspoređeni u Glavni stožer Oružanih snaga i u Hrvatsko vojno učilište, kao i djelatne vojne osobe raspoređene u Ministarstvo obrane te djelatne vojne osobe raspoređene izvan Oružanih snaga nemaju pravo na besplatan objed.

Članak 4.

Pravo na objed i dodatnu prehranu ostvaruje se i razmjerno vremenu boravka i obavljanja vojne službe i drugim uvjetima vojne službe.

Pravo na objed-ručak ostvaruje se za redovito dnevno radno vrijeme u trajanju od osam sati.

Pravo na dodatnu prehranu ostvaruje se pod sljedećim uvjetima:

– za 12 do 16 sati rada i boravka – dva dnevna obroka (zajutrak i ručak ili ručak i večera)

– za više od 16 sati rada i boravka – tri dnevna obroka (zajutrak, ručak i večera)

– za rad odnosno obvezni boravak u vojnom objektu 24 sata dnevno četiri dnevna obroka (zajutrak, doručak, ručak i večera)

– za noćni rad – jedan dnevni obrok ili komplet zapakirane hrane.

Članak 5.

Uprava za materijalne resurse nositelj je organizacije sustava prehrane, a Glavni stožer Oružanih snaga, zapovjednici i drugi čelnici ustrojstvenih jedinica razine samostalne bojne, njoj ravne ili više razine suradnici su u organizaciji sustava prehrane u Oružanim snagama.

Prehrana se osigurava vlastitim logističkim kapacitetima u zapovjedništvima, postrojbama i ustanovama Oružanih snaga, kao i preko ugovornih davatelja usluga prehrane.

Članak 6.

Prehrana korisnika organizira se i provodi u skladu s propisima i uputama nadležnih ustrojstvenih jedinica, propisima iz područja materijalnog zbrinjavanja Oružanih snaga, a u skladu s odobrenim proračunskim sredstvima.

Prehrana korisnika temelji se na metodama planiranja prehrane, strukovnim dostignućima iz područja prehrambenih tehnologija i nutricionizma.

III. ZAVRŠNE ODREDBE

Članak 7.

Ravnatelj Uprave za materijalne resurse donijet će Uputu o organiziranoj prehrani u roku od osam dana od dana stupanja na snagu ovoga Pravilnika.

Uprava za materijalne resurse u suradnji s Glavnim stožerom Oružanih snaga uskladit će važeće akte kojima se regulira prehrana u skladu s odredbama ovoga Pravilnika.

Članak 8.

Ovaj Pravilnik objavit će se u »Narodnim novinama« i stupa na snagu 1. studenoga 2009.

Klasa: 023-03/09-04/22

Urbroj: 512-01-09-1

Zagreb, 29. listopada 2009.

Ministar
Branko Vukelić, v. r.

Pravilnik, NN 130/2009-3199